Informácia k Správe o plnení odporúčaní vyplývajúcich pre Slovenskú republiku z III. kola hodnotení prijatých expertmi členských štátov skupiny štátov Rady Európy proti korupcii GRECO

V roku 2007 prebehlo III. kolo hodnotení Slovenskej republiky, ktoré bolo zamerané na posúdenie trestno-právnej úpravy postihu  korupcie v slovenskej legislatíve a na právnu úpravu transparentnosti financovania politických strán. 

V dňoch 22.- 26. marca 2010 bola na 46. plenárnom zasadnutí GRECO schválená správa o stave implementácie odporúčaní Slovenskou republikou z III. kola hodnotení. V predmetnej správe GRECO záverom konštatuje, že Slovenská republika uspokojivo splnila iba jedno zo šestnástich odporúčaní obsiahnutých v správe z III. kola hodnotenia. V súvislosti s témou I – trestnoprávna úprava, boli uspokojivo splnené tri odporúčania a dve boli splnené čiastočne; 2 odporúčania splnené neboli. Vo vzťahu k téme II – Transparentnosť financovania politických strán nebolo splnené žiadne odporúčanie.
		
	V tejto súvislosti bola voči Slovenskej republike začatá tzv. „non compliance procedure“ podľa čl. 32 Procedurálnych pravidiel GRECO, teda procedúra pre neplnenie implementácie odporúčaní, ktorá spočíva v pravidelnom podávaní správy o stave plnenia odporúčaní.

Na 49. plenárnom zasadnutí GRECO v dňoch 29. novembra – 3. decembra 2010 bola prerokovaná prvá Priebežná správa o plnení odporúčaní v Slovenskej republike o pokroku pri plnení uložených odporúčaní. Správa tvorí prílohu č. 1 tejto informácie. GRECO v nej konštatuje, že doteraz nebol dosiahnutý žiadny badateľný pokrok vo vzťahu k plneniu odporúčaní, ktoré boli z III. kola hodnotenia označené ako nesplnené alebo splnené čiastočne.

GRECO zobralo na vedomie zriadenie pracovnej skupiny, ktorej cieľom  má byť príprava návrhu časového a vecného harmonogramu plnenia legislatívnych úloh, ktoré vyplývajú pre Slovenskú republiku z III. kola hodnotenia GRECO a ktorú tvoria experti z relevantných ministerstiev Slovenskej republiky (Ministerstvo financií SR, Ministerstvo vnútra SR, Ministerstvo zahraničných vecí SR a Ministerstvo spravodlivosti SR) a jej predsedom je vedúci slovenskej delegácie v GRECO. Pracovná skupina začala pracovať 21. septembra 2010, kedy sa uskutočnilo jej prvé stretnutie.

Voči Slovenskej republike pokračuje „non compliance procedure“ podľa čl. 32 Procedurálnych pravidiel GRECO, v podobe zaslania listu predsedu GRECO vedúcemu delegácie Slovenskej republiky v GRECO. List tvorí prílohu č. 2 tejto informácie. Predseda GRECO v liste vyzýva slovenské orgány k aktívnemu plneniu doposiaľ nesplnených odporúčaní a upozorňuje na neplnenie relevantných odporúčaní a na potrebu prijatia rozhodných opatrení s cieľom dosiahnuť čo najskôr badateľný pokrok. Jeho kópiu dostal na vedomie aj predseda štatutárneho výboru GRECO. 

Postup GRECO v prípade neplnenia odporúčaní v zmysle procedurálnych pravidiel GRECO:
	 
1.	GRECO vyzve predsedu štatutárneho výboru, aby poslal list stálemu zástupcovi Slovenskej republiky pri Rade Európy, ktorým upriami jeho pozornosť na nesúlad legislatívy Slovenskej republiky s príslušnými odporúčaniami.
2.	 GRECO vyzve generálneho tajomníka Rady Európy, aby poslal list ministrovi zahraničných vecí Slovenskej republiky, ktorým upriami jeho pozornosť na nesúlad legislatívy Slovenskej republiky s príslušnými odporúčaniami.
3.	GRECO vykoná vyslanie misie na vysokej úrovni (predseda GRECO, výkonný riaditeľ GRECO, generálny riaditeľ pre právne záležitosti a vybraní vedúci delegácií členských štátov GRECO) do Slovenskej republiky.
4.	GRECO uplatní článok 16 Štatútu GRECO a celú záležitosť začne prejednávať pred Štatutárnym výborom.

Zoznam nesplnených odporúčaní a návrh praktických krokov na ich riešenie:

Téma I – trestnoprávna úprava 

1. Zvážiť, na účely zrozumiteľnosti, postihovanie korupcie vo verejnom a súkromnom sektore v samostatných ustanoveniach v súlade s Trestnoprávnym dohovorom o korupcii.

2. Zaistiť, aby bola nepriama korupcia trestnoprávne upravená vo vzťahu ku všetkým kategóriám domácich a zahraničných verejných činiteľov, na ktorých je vplyv vyvíjaný, bez ohľadu na kontext trestného činu.

3. Prijať také opatrenia, aby bola slovenská trestnoprávna úprava trestného činu korupcie zahraničných verejných činiteľov plne v súlade s požiadavkami Článku 5  Trestnoprávneho dohovoru o korupcii. 

4. Rozšíriť ustanovenia o korupcii zahraničných arbitrov a porotcov tak, aby presahovali situácie súvisiace s realizáciou medzinárodného obchodu alebo prípady   zamestnania v medzinárodnej súdnej inštitúcii.

5.	Preskúmať potrebu explicitnejšie stanoviť širší pojem členov zahraničných    zastupiteľských orgánov v súlade s Článkom 6 Trestnoprávneho dohovoru o korupcii, alebo aspoň vhodným spôsobom vydať pokyny k tejto záležitosti.

Všetky uvedené odporúčania riešiť novelou Trestného zákona.

Téma II – transparentnosť financovania politických strán 

1.	Vyžadovať od kandidátov na voľby do Národnej rady Slovenskej republiky priznanie všetkých      darov, ktoré dostali v súvislosti so svojou politickou činnosťou – vrátane ich zdroja (prinajmenšom nad istú stanovenú hranicu), povahy a hodnoty ‑ a zverejnenie podrobností o vynaložených výdavkoch. 

Uvedené odporúčanie riešiť vo volebnom kódexe.

2.	Prijať opatrenia na zvýšenie transparentnosti príjmov a výdavkov strán a kandidátov na miestnej a regionálnej úrovni (predovšetkým v súvislosti s voľbami starostov).

Uvedené odporúčanie riešiť vo volebnom kódexe.
3.	Zaviesť primerané pravidlá preukazovania výdavkov vynaložených v súvislosti s volebnou kampaňou subjektami mimo štruktúry strany, ktoré sú s ňou v priamom alebo nepriamom vzťahu.

Uvedené odporúčanie riešiť vo volebnom kódexe.

4.	Zaistiť ľahký prístup verejnosti k výročným správam politických strán a zaviesť štandardizovaný formát (doplnený v prípade potreby vhodnými inštrukciami), v ktorom by politické strany predkladali správy o volebnej kampani a výročné správy.

Uvedené odporúčanie riešiť novelou zákona o politických stranách.

5.	Dať jednému orgánu mandát a adekvátne zdroje na kontrolu a prešetrovanie financovania politických strán (zo súkromných aj verejných zdrojov) a financovania volebných kampaní, vrátane financovania kandidátov na voľby a zaistiť nezávislý a nestranný výkon funkcií tohto orgánu.

Uvedené odporúčanie riešiť novelou zákona o politických stranách (možno uvažovať o vytvorení stálej volebnej komisie alebo uvažovať o zverení kompetencií NKÚ, ako orgánu nezávislému od vlády).

6.	Prehodnotiť sankcie za porušovanie pravidiel financovania politických strán tak, aby boli primerané a odradzujúce.

Uvedené odporúčanie riešiť novelou zákona o politických stranách zavedením správneho deliktu.

7.	Zabezpečiť, aby bol mechanizmus ukladania pokút za porušovanie pravidiel financovania politických strán v praxi uplatňovaný nezávisle, nestranne a efektívne. 

Uvedené odporúčanie riešiť novelou zákona o politických stranách (možno uvažovať o vytvorení stálej volebnej komisie alebo uvažovať o zverení kompetencií NKÚ, ako orgánu nezávislému od vlády).

8.	Poskytovať politickým stranám a kandidátom vo voľbách poradenstvo a inštruktáž ohľadom príslušných pravidiel financovania politických strán.

Uvedené odporúčanie riešiť novelou zákona o politických stranách (možno uvažovať o vytvorení stálej volebnej komisie alebo uvažovať o zverení kompetencií NKÚ, ako orgánu nezávislému od vlády).

9.	Ustanoviť zodpovednosť kandidátov vo voľbách za porušenie pravidiel financovania politických strán v súlade s pravidlami uplatňovanými pri politických stranách .

Uvedené odporúčanie riešiť novelou zákona o politických stranách.
10.	Prehodnotiť potrebu novelizácie ustanovení zákona č. 46/1999 o spôsobe voľby prezidenta Slovenskej republiky, o ľudovom hlasovaní o jeho odvolaní a o doplnení niektorých ďalších zákonov v znení neskorších predpisov s cieľom zvýšiť transparentnosť financovania kandidátov na funkciu prezidenta (zaistiť, aby prípadné novelizované ustanovenia boli v súlade s požiadavkami zákona č. 85/2005 o politických stranách a politických hnutiach v znení neskorších predpisov). Uvedené odporúčanie riešiť vo volebnom kódexe.